Cimabue

Cenni di Petro (Giovanni) Cimabue (c. 1240 – 1302) hue un pintol frorentinu i criol de mosaicus. Él amás es populal pol tenel destapau a Giotto i sel consierau l'últimu gran pintol italianu en seguil la traición dela arti bizzantina.

 Biografía  
La su biografía hue descrita pol Giorgio Vasari nel libru "Las Vidas delos Artistas". El su nombri hue mentau nel Purgatoriu dela Divina Comedia, de Dante Alighieri. Cimabue murió en Pisa. 

Cimabue entroduxu el revesinu de tratal imagis i obras comu endividuus. El su gran rival era Duccio, en Siena. Munchas delas sus obras están nel enteriol dela Basilica de San Francisco d'Assís i ena Galleria degli Uffizi, en Italia i nel Louvre, en París.

Juyandu polas sus encargus, Cimabue pareci tenel síu un artista mu reconociu nel su tiempu. Mentris laburaba en Frorencia, Duccio fue el su prencipal rival en Siena. Cimabue pintó dos grandis afrescus ena Basílica de San Francisco d'Assís, ena paré del transeptu: la Crucifición i la Descendía dela Crus.

 Obras 

Otra obra estropiciá es el gran Crucifihu dela Basílica dela Santa Crus, en Frorencia. Fue la mayol obra d’arti perdiá ena encheda de Frorencia, en 1966.

Otra obra que sobrevivió fue la Madonna dela Santa Trinita, qu’estaba ena Ilesia dela Santa Trinidá, i qu’ogañu se topa ena Galeria Uffizi.

Ena Basílica inferiol dela Basílica de San Francisco d'Assís, dessisti un emportantíssimu afrescu de Cimabue: La Vilhin con San Francisco, Ángelis i Santus, consierá una obra ya dela su fasi adulta.

Otras dos pinturas atribuías a Cimabue están ena Coleción Frick, en Nueva York. El Flahelu de Jesú fue mercá pola Coleción Frick en 1950, inque entavía se debati sobri la su autoría (o de Duccio). En 2000, la Galeria Nacional de Londri mercó otra pintura dela Vilhin i ogañu se crei que dambas dos obras seyan parti dun mesmu dípticu o trípticu, ciertamenti de Cimabue.

Una pintura chiquenina nombrá Madonna i Jesú con San Pedru i San Juan Batista está ena Galeria Nacional d'Arti en Washington, DC. Fue pintá pol Cimabue o angunu delos sus depriendizis en 1290. La pintura es senificativa polque muestra un telahi que puei tenel síu el primeru quilting en patchwork dela arti ocidental.

 Estilu  
Giorgio Vasari lo cita en las sus Vidas de los pintorinus más ecelentis, los escultoris i arquitetus i alcuentra en él la causa inicial de la renovación de la pintura. Pue asina deçil-si qu'asegura la trançición entri dos épocas i dos maneras de vel.

Se le considera como el úrtimu gran pintol de la tradición biçantina.Adams, 9. Cimabue aseguró la renovación de la pintura biçantina rompiendu con el su hormalismu i introduziendu los elimentus del arti góticu, como el rialismu de las espressionis de los personahis. Dendi esti puntu de vista puei sel considerau como el iniciaol d'un tratamientu más rialista de los temas tradicionalis, lo que de hechu le hazi precursol del rialismu del Renacimientu frorentinu.

Estuyus rezientis han demostrau qu'en rialidá la renovación operá pol Cimabue no hueri algo assolutamenti aislau del contestu uropeu, ya que, en primer lugal, los sus maestrus huerun preçisamenti biçantinus, i, en segundu lugal, la propia pintura biçantina mostraba señas d'estall evolucionandu p'una mayol representaçión de los volúminis i un incrementu del diálogu con el osservaol. Pol ejemplu en los frescus del monasteriu de Sopoćani, dataus en 1265, se percibin figuras ya sin contornu ondi los finísimus esfumaus ponin de manifiestu la redondeç volumétrica.

A Cimabue le correspondi, sin embargu, un pasu hundamental en la trançición de las figuras ieráticas i idealizás de tradición biçantina p'acia verdaerus suhetus, dotaus d'umanidá i emocionis, que sedrán la basi de la pintura italiana i ocidental.

L'arti d'esta época comprendi escenas i hormas que parezin bastanti pranas i muy estilizás. Cimabue hue pioneru nuna tendéncia al naturalismu, pos las sus figuras estavan representás con sombras i proporcionis más parecidas a las realis. Inclusu siendu un pioneru nesta tendéncia, el su cuadru Maestà muestra caraterísticas i ténicas medievalis; está considerau como obra qu'ejemprifica la Edá Meya.

Las sus primeras obras (crucifihus) conservan el biçantinismu: rihideç, drapeaus de las telas marcaus pol ilus d'oru (damasquinau), peru dimpués se desmarca d'estus moelus p'entroncal con la heréncia de finalis de l'antigüedá: tratamientu más sutil, más suavi, especialmenti en las carnaçionis; sustitución de los drapeaus pol priegues porfundus; i usu d'un cromatismu delicau de coloris sobresalientis.

 Referencias 

 Bibliografía